《南乡子 曼睩同客金陵，偶填此调，寓玉溪巴山夜雨之思，情韵双艳，余适重有所感，叠韵继作。》
清代·叶大庄

艳梦冷湘屏。小雨衾涡听到明。断送江南秋去也，瑽琤。

懒续幺弦第二声。

归棹佛狸城。漫说伤心画不成。带得六朝烟水返，凄清。

天上人间寄与卿。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。